Latvijas Universitāte

**PRAKSES NOLIKUMS**

**Otrā līmeņa profesionālās augstākās izglītības studiju programma *Skolotājs***

1. **Vispārīgie noteikumi**
	1. Pedagoģiskās prakses nolikums veidots, pamatojoties uz
		1. noteikumiem par otrā līmeņa profesionālās augstākās izglītības valsts standartu (LR MK noteikumi Nr.481, 20.11.2001.). 26 kredītpunktu praksi studiju plānā iekļauj obligāto kursu sadaļā (A daļa);
		2. LU studējošo prakses organizēšanas kārtību (LU rīkojums Nr. 1/86, grozījumi 14.01.2011.);
		3. skolotāja profesijas standartu.
		4. pedagoģiskās prakses studiju kursu aprakstiem.
	2. Pedagoģiskās prakses mērķis ir izglītot kvalificētu skolotāju, veicinot teorētisko zināšanu saikni ar praktisko darbību un attīstot studentu vispārīgās pedagoģiskās un mācību priekšmetu specifiskās kompetences.

1. **Pedagoģiskās prakses organizācija**
	1. Pedagoģiskā prakse notiek izglītības iestādē, kura atbilst prakses īstenošanai nepieciešamajām prasībām un ar kuru ir noslēgts līgums saskaņā ar LU studējošo prakses organizēšanas kārtību (LU rīkojums Nr. 1/86, ar grozījumiem).
	2. Pedagoģiskās prakses 26 kredītpunkti tiek sadalīti:
		1. Pedagoģiskā prakse I (Novērošanas prakse), 6 KP. Šī prakses daļa var tikt pielīdzināta (nav jāstrādā atkārtoti): skolotājiem ar augstāko profesionālo pedagoģisko vai tam pielīdzināmu izglītību; praktizējošiem skolotājiem; personām ar augstāko akadēmisko pedagoģisko vai tam pielīdzināmu izglītību, kas veikušas atbilstīgu praksi iepriekšējās izglītības laikā.
		2. Pedagoģiskā prakse II (Audzinātājdarbības prakse), 6 KP. Šī prakses daļa var tikt pielīdzināta (nav jāstrādā atkārtoti): skolotājiem ar augstāko profesionālo pedagoģisko vai tam pielīdzināmu izglītību; strādājošiem skolotājiem.
		3. Pedagoģiskā prakse III (Metodikas prakse), 8 KP.
		4. Pedagoģiskā prakse IV (Pētniecības prakse), 6 KP.
	3. Prakses vietu students izvēlas kādā no studiju programmas organizētāja piedāvātajām izglītības iestādēm. Prakses vietu students var izvēlēties pats, ja tajā strādā skolotājs ar mentoram nepieciešamo kompetenci, saskaņojot to ar studiju programmas prakses vadītāju un prakses organizatoru.
	4. Pedagoģiskās prakses vadība:
		1. LU fakultātes dekāna nozīmēta persona (turpmāk – prakses organizētājs) koordinē pedagoģiskās prakses norises organizatoriskos jautājumus.
		2. Katram praktikantam tiek nozīmēts LU mācībspēks – studiju programmas prakses vadītājs – kvalifikācijai atbilstošā mācību priekšmeta metodikas speciālists.
		3. Katram praktikantam LU ar izglītības iestādi saskaņo un nozīmē prakses vadītāju – skolotāju- mentoru.
	5. Prakses organizētāja pienākumi un tiesības:
		1. Organizēt prakses veikšanai piemērotu prakses vietas nodrošināšanu.
		2. Saskaņot prakses vietas ar studiju programmas prakses vadītājiem.
		3. Organizēt līgumu slēgšanu un sadarbību ar prakses vietām.
		4. Rūpēties par LU norādījuma par praksi sagatavošanu.
		5. Koordinēt studiju programmas prakses vadītāju darbu.
		6. Veikt prakses norises analīzi un sniegt ieteikumus prakses pilnveidei.
		7. Organizēt darba samaksu par praksi atbilstīgi „LU studējošo prakses organizēšanas kārtība” (LU rīkojums Nr. 1/86, grozījumi 04.06.2010.).
	6. Studiju apakšprogrammas prakses vadītāja pienākumi un tiesības:
		1. Sagatavot prakses materiālus.
		2. Organizēt un vadīt ievada un noslēguma konferences un prakses seminārus.
		3. Konsultēt skolu mentorus par pedagoģiskās prakses prasībām un norisi.
		4. Konsultēt studentus un palīdzēt risināt ar prakses programmas izpildi saistītus jautājumus izglītības iestādē.
		5. Vērot studenta vadītās stundas un pasākumus.
		6. Apkopot un analizēt prakses rezultātus un sniegt atgriezenisko saiti studentiem un studiju apakšprogrammā iesaistītajiem docētājiem.
		7. Novērtēt studentu praksi.
		8. Problēmu situācijās sadarboties ar prakses organizētāju un studiju programmas direktoru.
		9. Izteikt priekšlikumus prakses pilnveidei.
	7. Skolotāja-mentora pienākumi un tiesības:
		1. Saņemt informāciju par prakses uzdevumiem un norisi.
		2. Iepazīstināt studentus ar prakses sekmīgai uzsākšanai un veikšanai nepieciešamo informāciju (prakses vieta, reglamentējošie dokumenti, mācību procesa organizācija u.c.).
		3. Plānot prakses saturu kopīgi ar studentu atbilstoši prakses nolikumam, skolotāja profesijas standartam un mācību priekšmeta programmai.
		4. Sniegt atbalstu un konsultēt studentu praksē izvirzīto uzdevumu izpildei izglītības iestādē un izvērtēt un sniegt ieteikumus turpmākai darbībai.
		5. Vērot un analizēt prakses stundu un pasākumu norisi.
		6. Iepazīties ar studentu prakses atskaiti un sniegt atgriezenisko saiti.
		7. Novērtēt studentu darbu. Parakstītu vērtējumu nodot studentam 4 darba dienu laikā pēc prakses beigšanas.
		8. Piedalīties prakses noslēguma konferencē.
		9. Saņemt samaksu par studentu prakses vadīšanu atbilstīgi noslēgtajam līgumam.
		10. Izteikt priekšlikumus prakses pilnveidei.
	8. Studenta pienākumi un tiesības:
		1. Studenta pienākumi:
			1. Vienoties ar studiju apakšprogrammas prakses vadītāju par prakses vietas un skolotāja-mentora izvēli.
			2. Iepazīties pirms prakses uzsākšanas ar prakses studiju kursa aprakstu, prakses nolikumu, konkretizētajiem prakses uzdevumiem, prakses atskaites dokumentāciju un informācijas par praksi apriti. Skat 3 pr, 2,3
			3. Piedalīties prakses ievada un noslēguma konferencēs un prakses semināros.
			4. Veikt prakses uzdevumus atbilstīgi studiju kursa aprakstam.
			5. Sadarboties ar studiju programmas un skolas mentoru prakses uzdevumu izpildē un izvērtēšanā.
			6. Prakses semināriem izpildīt atbilstošos darba uzdevumus, *Moodle* vidē publiskot nepieciešamo prakses atskaites informāciju un piedalīties viedokļu apmaiņā.
			7. Ievērot pedagoģiskās prakses vietas iekšējās kārtības un darba drošības noteikumus.
			8. Piedalīties regulārā informācijas un viedokļu apmaiņā *Moodle* studiju vidē.
			9. Uz semināriem sagatavot semināra jautājumus, pakāpeniski aizpildīt prakses atskaiti.
			10. Veikt savas pedagoģiskās darbības analīzi un veikt tās pašizvērtējumu.
			11. Iesniegt prakses atskaiti norādītajā termiņā studiju programmas mentoru.
			12. Sagatavot un prezentēt prakses laikā veikto darbu (Mana profesionālā vizītkarte) prakses noslēguma konferencē (sanāksmē), apliecinot iegūtās pedagoģiskās kompetences un veicot prakses pašvērtējumu.
			13. Praktikants, vienojoties ar skolas mentoru un studiju programmas mentoru, var veikt papildus arī citus uzdevumus, kas sekmē skolotāja profesionālās kompetences pilnveidi.
			14. Informēt studiju programmas mentoru un skolas mentoru, ja slimības vai citu iemeslu dēļ students prakses laikā pēc plāna nevar ierasties prakses vietā.
			15. Izvērtēt savu praksi un izteikt priekšlikumus prakses pilnveidei.
		2. Studenta tiesības:
			1. Izvēlēties prakses vietu, kura atbilst prakses mērķiem un uzdevumiem.
			2. Saņemt prakses pagarinājumu, iesniedzot prakses organizētājam un dokumentu, kas pamato šādu nepieciešamību.
			3. Saņemt konsultācijas un atbalstu prakses jautājumos.
			4. Veikt praksi atkārtoti tās nepietiekama vērtējuma gadījumā, atbilstoši LU reglamentējošiem dokumentiem.
			5. Saņemt palīdzību konfliktsituāciju risināšanā no studiju programmas mentora, studiju programmas organizatora, studiju programmas direktora, fakultātes vadības.
2. **Pedagoģiskās prakses dokumentācija**
	1. Atbilstīgi studiju apakšprogrammas prakses materiāliem.
	2. Pedagoģiskās prakses atskaites dokumentāciju studenti noformē elektroniskā vai izdrukātā formā.
	3. Pedagoģiskās prakses dokumentāciju students iesniedz studiju programmas mentoram līdz prakses noslēguma konferencei.
3. **Pedagoģiskās prakses saturs, prasības prakses veikšanai un vērtēšana**
	1. Pedagoģiskās prakses I, II, III un IV uzdevumus, studiju rezultātus, izpildes prasības un vērtēšanu nosaka to studiju kursu apraksti.
	2. Katru nākamo pedagoģisko praksi studentam atļauts veikt tikai tad, ja nokārtota vai pielīdzināta iepriekšējā pedagoģiskā prakse.
4. **Pedagoģiskās prakses finansēšana un apmaksa**
	1. Studiju apakšprogrammas prakses vadīšana iekļauta docētāju darba slodzē. Stundu skaitu nosaka atbilstīgi LU normatīviem.
	2. Samaksa skolotājam-mentoram tiek veikta saskaņā ar noslēgto līgumu.